А. В виде вставок на Литургии:

НА ПРОСКОМИДИИ БОЖЕСТВЕННЫЯ ЛИТУРГИИ, глаголи сице:

Господи Иисусу Христе Боже наш, приими жертву сию во Оставление грехов рабов твоих (зде иерархию помяни, и весь причет церковный) на святый Собор сей во имя твое собранных, и низпосли им благодать святаго твоего Духа, к благому, и  полезному советованию во всем, еже на пользу, и утверждение Праволсавныя кафолическия веры, благочестия же, и церковнаго благочиния, и всякаго душеполезнаго устроения, ко умножению и разширению великолепныя славы имене твоего.

В НАЧАЛЕ ЖЕ БОЖЕСТВЕННЫЯ ЛИТУРГИИ, изрекшу иерею обычно, Благословено Царство, по еже глаголати прошение «О плавающих», абие со умилением и всяким вниманием, глаголи:

О освящении душ и телес всех (нас) сошедшихся во имя Господне на святый Собор сей, и предстоящих во святем и всечестнем храме сем, и желающих благодати Святаго Духа сподобитися, Господу помолимся.

О еже очиститися нам от всех согрешений наших, и сподобитися быти храмом и жилищем Святаго Духа, Господу помолимся.

О еже сохранити нам веру Православную непорочно, любовь нелицемерно, и надежду недвижимо, благодатию Святаго Духа, Господу помолимся.

О еже приити на ны благодати и дару Пресвятаго Духа и просветити сердца и разумы нашя светом истиннаго своего Богоразумия ко утверждению Православныя веры и благочестия, Господу помолимся.

О еже Духа премудрости, разума же и всякаго совета благаго ко утверждению Православныя веры, благочестия же и церковнаго благочиния правителем церковным благодатию своею подати, Господу помолимся.

О еже согласно, во единомыслии, кроме всякаго междоусобнаго разногласия и разделения, вся еже ко утверждению Церкве своея святыя, советовати же и составити силою, действом и благодатию Пресвятаго Духа, Господу помолимся.

О еже подати (им) слово во устех, и силу в словесех, крепость же и мужество, во искоренение всякия ереси, хулы же и лукавства, злочестия же и всякаго безчиния, в насаждение же правыя веры и благочестия, и всякаго церковнаго благочиния и благих нравов, благодатию Пресвятаго Духа, Господу помолимся.

О еже услышати нас грешных прилежныя сия моления, и милостивно исполнити я, Господу помолимся.

О избавитися нам от всякия скорби...

По Входе со Евангелием поют: Тропарь Пятидесятницы гл. 8: Благословен еси Христе Боже наш... Слава: Кондак, Егда низшед языки... И ныне: Предстательство христиан непостыдное...

Пред чтением же Апостола Прокимен дню, и сей, гл. 4:

Дух твой благий наставит нас:* на землю праву.

Стих: Сердце чисто созижди в нас Боже: и дух правый обнови во утробах наших.

И посем чтется Апостол дневи, и Апостол к Коринфяном зачало 153, Начало его сице: Братие, Вы есте тело Христово и уди от части... Конец: Любы николиже отпадает.

Аллилуиарий дню, и сей, гл.8:
Стих: Не отверзи нас от лица твоего, и Духа Святаго своего не отъими от нас.

Евангелие от Матфея зач. 75: Начало: Рече Господь, Блюдите, да не презрите единаго от малых сих. Конец: Но до седмдесят крат седмицею.

На ектении по Евангелии глаголи, сие же и на Молебне:

Еще молимся о (архиереех по именам), и о всем причте церковнем на святый Собор сей во имя Господне собраннем, о еже  Господу Богу  нашему низпослати им благодати и дару Пресвятаго Духа , и просветити их разум светом своего Богоразумия и истины, и уста их и язык изъяснити, во еже согласно и единомысленно вся яже ко умножению великолепныя славы имене Его святаго, ко утверждению же Православныя веры, созиданию же верных людей и устроению церковнаго благочиния и благих нравов, и во искоренение же и потребление всякия ереси, безчиния же и злочестия советовати, глаголти же и исправити, и совершенно составити силою и действом, и пришествием Святаго Духа.

Певцы же умиленно высочайшим гласом поют Господи помилуй, трижды.

Причастен дню, и сей: 
Духа твоего Святаго не отъими от нас, молимтися, Человеколюбче: Аллилулия (3).

Б. В виде Молебна:

Общее начало. Царю небесный. Трисвятое по Отче наш. Пс. 142: Господи услыши молитву мою. 

Ектения Великая, якоже впреди указася. Бог Господь, гл.8, и Тропари, якоже выше. 

Прокимен, Апостол, Евангелие и Ектения Сугубая. Молитва, якоже на Проскомидии, но вместо Жертву сию, глаголем, Молитву сию. Воглас Твое бо есть.

Отпуст, и Многолетие.